Guidar_2/EPH.5.txt

1:Vi munokumtə kirtin Maŋgəlva an məs aŋgələ, vini məsok zukum kədawaŋ gən va Maŋgəlva aŋgələ.
2:Say kəɗɗanən gən də əŋgla. Muɗumon va Krestu aŋgələmə, apanək ki zən vimə, ka sazlaga mətaw wəlan aba Maŋgəlva dəfok gən nek akani.
3:Ɗii na Maŋgəlva kənanaŋ, dəslə wənna mana'a wəza mambraya də wəsim zəga pak dəsan gən awaloŋkam əmpa ɓa, ko əpel wənnan dayday adaw san ɓa.
4:Vaski bo wənna willi wənna ɗarɗarə də an darnyaw tay lew ɓa, amma ɗəɗaah wəɗɗa soko sen Maŋgəlva də mokum,
5:vi vaski, məgəɗ mana'a, məgəɗ mambray ko məzu sim zəga, məzaɓ tuya, arahaŋ na təki adəv məlĩ na Krestu də Maŋgəlva ɓa.
6:Kədaw ngereŋ ɗəf dəmbəɗokum gən də ɗarɗar ɓa, vi wənnəska wəda gədəv na Maŋgəlva tayəzan aket ɗii məɓoŋgit aka Maŋgəlva.
7:Vi vaski kədaw sapaŋ dit ɗii zemvit veŋkis ɓa.
8:Vi lahəŋka ara guzli kənanaŋ, amma kakaŋ na ara təki babar kənanaŋ vi kəsapaŋgək də Ɗəfdaya, mədaw va ɗii nara təki babara.
9:Vi wətər wəray na təki babar na: ndəni mogoni, təstəssə də goŋga.
10:Məsok zukum uɗakan wən məs dəda neken zə Ɗəfdaya.
11:Kədaw sapaŋ dit məɗɗaŋ wəza ɗəɗar na guzliyəŋ ɓa, ətər wəray nan tay ɓa, amma mərban wəza nokum appaka.
12:Vi zigeɗ məs adaɗɗaŋ haɗameŋki, zigeɗ net na williŋ ko aza əpelin.
13:Amma zigeɗis pak warbaŋ appaka, an təki babar arbetike.
14:An zəga arbanək zəni, wakpaŋ təki babara. Vini annah na: Afɗaahə iskəŋ məleŋguk kəŋkə, asil səzet ɗii mimtiti. Asna Krestu wakasak azok va paya.
15:Vi vaski mezi zukum aza wədaw nokum məsoŋ də maɗula, məza va dərweŋge ɓa, amma məsoŋ məs kuketɗe.
16:Məgəɗ mogon pay pakə məs dəslə azokum, vi wənziya an kakaŋkəŋka nan mbrayni.
17:Vi vaski kədasoŋ dərweŋge ɓa, amma məpprəman na, awani Ɗəfdaya aŋgəl azokum di.
18:Mbazla daw baykum ɓa vi ndəni məzlaɓan maɗula ɗəffa. Amma məsoŋ məknahkum də Əmpəs na Maŋgəlva.
19:Məneken zukum də gəlya, məya gəlya na Zabura də gəlya na gakdaka, məya gəlya məs əmpəs apsukum, məya gəlya na gakdakan Ɗəfdaya, məgakdakan də mokrokum pakə.
20:Məgəɗ soko sən Maŋgəlva Affəni, pay pakə, vi zəga pakə də iya na Ɗəfdaya nam Zezu Krestu.
21:Məɗi ki zukum də geslne na Krestu.
22:Gili məɗi kiyit zilŋgiɗkum ndəni dədarbanna kəpprəmənək ma Ɗəfdaya.
23:Vi ɗəf məzilini daya nat guluk nani, va Krestu asan daya net ɗii na Maŋgəlva, ndən dədaw koh giti vi gəba zənəy.
24:Va ɗii na Maŋgəlva, adaw ɓeŋ sənən Krestu, vaski bo gili məɓe sit zilŋgiɗkum də zəga pakə.
25:Munokum zeli miŋliw gil nokum va Krestu aŋliw ɗii na Maŋgəlva, apanək kizəni viti.
26:Vi kaɗɗe ɗii na Maŋgəlva dəsoŋ gən təstəs aba Maŋgəlva, dərɓagan waɗɗe salala* dit iŋkile gəm də əpel nani.
27:Manaka wəkpaŋget ke ɗii na Maŋgəlva va ndən də mogon nan pakə, məza də mambray ɓa, ko darnyaw awandi pak taya zet ɓa. Amma salalaŋ, lewleweŋ məza də gəla voɗoko azet ɓa.
28:Vini say zel bo, diŋluwin gil net va aŋgluwən ziti. Ɗəf məs dəŋgluwət goni, ana zən aŋgələ.
29:Vi ɗəf tay məs dəzel ɗaah gəɓa zən ɓa, amma wazəm gəni, wataɗa də wəzaɓani, vaski bo Krestu agəɗ viyit ɗii na Maŋgəlva.
30:Vi mənam tatadəv wəŋɗa net zigeɗ na gəɓa zəni.
31:Va ɗerewel məsvan annah na: Ɗəf wappan affəni dət mani wasan dət ɗak nani, sulegit pak wakpaŋgaŋ gəɓa zit taka.
32:Aŋki goŋga metiŋgin məs də ɗamə, azaw na; wənna Krestu adaw pele dit ɗii na Maŋgəlva.
33:Amma tay pel wən nokuma'e, ko naway dəŋgluwət guluk nan va aŋglu zəni, guluk bo təɗi ki zilta.